苏洵
送任师中任清江
吾老尚喜事，羡君方少年。
有如伏枥马，看彼始及鞍。
奔腾过吾目，萧条正思边。
谁知脱吾羁，傲睨登太山。
君今始得县，翱翔大江干。
大江多风波，渺然天欲翻。
浩荡吞九野，开阖壮士肝。
人生患不出，局束守一廛。
未尝见大物，不识天地宽。
今君吾乡秀，固已见西川。
去年作边吏，出入烽火间。
儒冠杂武弁，屡与毡裘言。
又当适南土，大浪泛目前。
胸中芥蒂心，吹尽为平田。
陈汤喜形胜，所至常纵观。
吾想君至彼，胸胆当豁然。